การควบคุมภายใน

คณะกรรมการตรวจสอบ บริษัท ไทย แคปปิตอล คอร์ปอเรชั่น จำกัด (มหาชน)
ประกอบด้วยกรรมการอิสระรวม 3 ท่าน ได้แก่ นายชลิต ลิมปนะเวช
เป็นประธานกรรมการตรวจสอบ นางสาวนาตยา อุ่ยวิรัช และ นายไพบูลย์ สุตันติวรคุณ
เป็นกรรมการตรวจสอบ ทั้ง 3 ท่านเป็นผู้ที่มีความรู้ ความเชี่ยวชาญ และประสบการณ์ในด้านบัญชี
การเงิน การตลาด กฎหมาย การบริหารจัดการองค์กร รวมทั้งธุรกิจถ่านหิน

คณะกรรมการตรวจสอบได้ปฎิบัติหน้าที่ตามขอบเขต
หน้าที่และความรับผิดชอบที่ได้รับมอบหมายจากคณะกรรมการบริษัท ในปี 2554
คณะกรรมการตรวจสอบได้มีการประชุมรวม 5 ครั้ง
โดยมีรายละเอียดการเข้าประชุมของกรรมการตรวจสอบแต่ละท่านดังต่อไปนี้

  ---- -- ------------- --- ----------- ------------------------------------ ----------
  ชื่อ                    -   นามสกุล      ตำแหน่ง                               จำนวนครั้ง

                                                                              

  1       นายชลิต            ลิมปนะเวช    กรรมการอิสระและประธานกรรมการตรวจสอบ   5/5

  2       นางสาวนาตยา       อุ่ยวิรัช       กรรมการอิสระและกรรมการตรวจสอบ         5/5

  3       นายไพบูลย์          สุตันติวรคุณ    กรรมการอิสระและกรรมการตรวจสอบ         5/5
  ---- -- ------------- --- ----------- ------------------------------------ ----------

ทั้งนี้ได้ประชุมร่วมกับผู้บริหารระดับสูงที่เกี่ยวข้อง ผู้ตรวจสอบภายใน และผู้สอบบัญชี
ซึ่งผลการสอบทานของคณะกรรมการตรวจสอบมีสาระสำคัญ สรุปได้ดังนี้

สอบทานงบการเงิน
คณะกรรมการตรวจสอบได้พิจารณาสอบทานงบการเงินรายไตรมาสและงบการเงินสำหรับปี 2554
ร่วมกับกรรมการผู้จัดการฝ่ายบัญชี/การเงิน และผู้สอบบัญชี
ผลการสอบทานพบว่ารายงานทางการเงินของบริษัทและบริษัทย่อย ได้จัดทำขึ้นอย่างถูกต้อง
เหมาะสมและเป็นไปตามมาตรฐานการบัญชีที่รับรองโดยทั่วไป
ข้อมูลบัญชีและงบการเงินมีความถูกต้องเชื่อถือได้
มีการเปิดเผยข้อมูลในรายงานทางการเงินอย่างเพียงพอและครบถ้วน
ทันตามเวลาที่สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.)
และตลาดหลักทรัพย์แห่งประเทศไทย (ตลท.) กำหนด

สอบทานรายการระหว่างกัน
คณะกรรมการตรวจสอบได้สอบทานการเปิดเผยรายการระหว่างกันของบริษัทและบริษัทย่อย
ซึ่งอาจทำให้เกิดความขัดแย้งทางผลประโยชน์ระหว่างผู้มีส่วนได้เสียกับบริษัทฯ ผลการสอบทานพบว่า
รายการระหว่างกันเป็นไปตามเงื่อนไขธุรกิจการค้าปกติทั่วไป
และได้ดำเนินตามหลักเกณฑ์ที่ตลาดหลักทรัพย์แห่งประเทศไทย (ตลท.) กำหนด
โดยบริษัทฯได้ถือปฎิบัติตามนโยบายการกำกับดูแลกิจการที่ดี

สอบทานระบบการควบคุมภายใน
คณะกรรมการตรวจสอบได้สอบทานความเพียงพอของระบบการควบคุมภายในของบริษัทฯ ในปี 2554
มีความเห็นว่า ระบบการควบคุมภายในมีความเพียงพอและเหมาะสม อย่างไรก็ตาม ใน ปี 2554
บริษัทฯอยู่ระหว่างการปรับปรุงแก้ไขระบบคอมพิวเตอร์ที่เขียนขึ้นใหม่สำหรับการควบคุมภายในระบบต่าง
ๆ ได้แก่ ระบบสินค้าคงคลัง ระบบขาย ระบบจัดซื้อ
แต่อย่างไรก็ดีอยู่ระหว่างการทดลองใช้คู่กันกับระบบโปรแกรมบัญชีสำเร็จรูปที่ใช้อยู่ ณ ปัจจุบัน
ซึ่งในปี 2555
คณะกรรมการตรวจสอบจะติดตามการดำเนินการในส่วนนี้ให้เป็นไปตามวัตถุประสงค์ต่อไป

นอกจากนี้
คณะกรรมการตรวจสอบได้สอบทานให้บริษัทปฎิบัติตามประกาศของสำนักงานคณะกรรมการกำกับหลักทรัพย์และตลาดหลักทรัพย์
( ก.ล.ต.) และตลาดหลักทรัพย์แห่งประเทศไทย (ตลท.)
และกฎหมายที่เกี่ยวข้องกับการดำเนินธุรกิจอย่างสม่ำเสมอ
เพื่อให้เกิดประสิทธิภาพและประสิทธิผลสูงสุด
รวมทั้งการปฎิบัติต่อผู้มีส่วนได้เสียต่อธุรกิจของบริษัทด้วยความเป็นธรรม โปร่งใส
และสามารถตรวจสอบได้ตามหลักการกำกับดูแลกิจการที่ดี ทั้งนี้เพื่อสร้างความน่าเชื่อถือให้แก่
ผู้ลงทุนและผู้มีส่วนได้เสีย

คณะกรรมการตรวจสอบได้พิจารณาคัดเลือกผู้สอบบัญชีประจำปี 2555
โดยพิจารณาจากคุณสมบัติความรู้ทางด้านธุรกิจและประสบการณ์
ตลอดจนความเหมาะสมของค่าตอบแทน และมีมติให้เสนอต่อคณะกรรมการบริษัท
เพื่อขออนุมัติจากที่ประชุมใหญ่สามัญผู้ถือหุ้นประจำปี 2555 ให้แต่งตั้งนางสาวฐิตตราพร กลิ่นเกลา
ผู้สอบบัญชีเลขที่ 3726 จากบริษัท บีดีโอ จำกัด ให้เป็นผู้สอบบัญชีของบริษัทฯประจำปี 2555